जिला पंचायत अध्यक्ष राज कुमार मौर्य के विरुद्ध 16 जून को सदस्यों की ओर से अविश्वास की नोटिस सीडीओ को दी गई थी। डीएम कंचन वर्मा ने 20 जून को नोटिस यह कहकर खारिज कर दी थी कि पंचायत राज एक्ट के अनुसार अविश्वास की पत्रावली उनके समक्ष प्रस्तुत होनी चाहिए और कम से कम एक सदस्य पत्रावली के साथ आना चाहिए। इस आदेश को 24 घंटे भी नहीं बीते कि गुरुवार को 25 जिला पंचायत सदस्यों का हस्ताक्षर युक्त पत्र लेकर जिला पंचायत सदस्य अरुण यादव, अनूप सिंह यादव, कामता एवं रामबाबू निषाद सहित पांच सदस्य कलेक्ट्रेट पहुंच गए। उनके साथ सपा के जिला महासचिव सुरेंद्र सिंह गौतम, पूर्व मंत्री अचल सिंह, पूर्व जिलाध्यक्ष समरजीत सिंह, ब्लाक प्रमुख इंद्रसेन यादव, पूर्व प्रमुख रमेश पटेल, सपा के प्रांतीय कार्यकारिणी सदस्य नंदकिशोर पाल आदि शामिल थे। डीएम कंचन वर्मा को अविश्वास प्रस्ताव की नोटिस का पत्र दिया। दोपहर 12:08 बजे डीएम ने प्रस्ताव स्वीकार करते हुए सदस्यों को निर्धारित प्रक्रिया के तहत कार्रवाई का आश्वासन दिया। डीएम ने बताया कि जिला पंचायतराज अधिकारी को फाइल भेजी जाएगी, जो व्यवस्था है उसी के तहत आगे की कार्यवाही होगी। उधर, जिला पंचायतराज अधिकारी वीके शुक्ल ने बताया कि अध्यक्ष के विरुद्ध सदस्य नियमानुसार अविश्वास प्रस्ताव लाते हैं तो वैधानिक व्यवस्था के मुताबिक 30 दिन के अंदर सदन की बैठक बुलाई जाएगी। 15 दिन पहले सभी सदस्यों को एजेंडा जारी किया जाएगा। यदि सदन में अविश्वास पारित हो जाता है तो उसकी सूचना शासन को भेजी जाएगी। आगे शासन नियमानुसार जो भी व्यवस्था करता है उसका अनुपालन कराया जाएगा।